- ฉบับประมวล -

**ประกาศสมาคมบริษัทหลักทรัพย์ไทย**

**ที่ กส. 1/2562**

***เรื่อง การจัดทำบทวิเคราะห์และคุณสมบัตินักวิเคราะห์***

**---------------------------------------------------------**

เพื่อให้บริษัทหลักทรัพย์มีมาตรฐานการปฏิบัติงาน รวมถึงการรักษาและพัฒนาคุณภาพการให้บริการ คุณภาพของนักวิเคราะห์และบทวิเคราะห์หลักทรัพย์

โดยอาศัยอำนาจตามประกาศคณะกรรมการกำกับตลาดทุน ที่ ทธ. 35/2556 เรื่อง มาตรฐานการประกอบธุรกิจ โครงสร้างการบริหารงาน ระบบงาน และการให้บริการของผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้า ข้อ 9 และ ข้อ 54 โดยความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ สมาคมบริษัทหลักทรัพย์ไทยจึงกำหนดหลักเกณฑ์และวิธีการเกี่ยวกับการจัดทำบทวิเคราะห์และคุณสมบัตินักวิเคราะห์ เพื่อให้สมาชิกสมาคมถือปฏิบัติ ดังนี้

ข้อ 1 ให้ยกเลิก

1. ประกาศสมาคมบริษัทหลักทรัพย์ไทย เรื่อง เกณฑ์การรักษาและพัฒนาคุณภาพของนักวิเคราะห์หลักทรัพย์และบทวิเคราะห์หลักทรัพย์ ลงวันที่ 20 ธันวาคม 2555
2. หนังสือสมาคมบริษัทหลักทรัพย์ไทย ที่ บล. 270/2558 เรื่อง ซักซ้อมความเข้าใจเกี่ยวกับหลักเกณฑ์
ที่เกี่ยวเนื่องกับนักวิเคราะห์และบทวิเคราะห์

ข้อ 2 ในประกาศนี้

“สำนักงาน ก.ล.ต.” หมายความว่า สำนักงานคณะกรรมการกำกับหลักทรัพย์และตลาดหลักทรัพย์

“ตลาดหลักทรัพย์” หมายความว่า ตลาดหลักทรัพย์แห่งประเทศไทย และตลาดหลักทรัพย์ เอ็ม เอ ไอ

“สมาคม” หมายความว่า สมาคมบริษัทหลักทรัพย์ไทย

“สมาชิก” หมายความว่า บริษัทหลักทรัพย์ประเภทนายหน้าซื้อขายหลักทรัพย์ที่ให้บริการซื้อขายหลักทรัพย์

“บทวิเคราะห์” หมายความว่า บทวิเคราะห์หลักทรัพย์ปัจจัยพื้นฐาน

“นักวิเคราะห์[[1]](#footnote-1)” หมายความว่า นักวิเคราะห์การลงทุน

“หลักทรัพย์” หมายความว่า หลักทรัพย์จดทะเบียนกับตลาดหลักทรัพย์ประเภทตราสารทุน โดยไม่รวมถึงใบสำคัญแสดงสิทธิ ใบสำคัญแสดงสิทธิอนุพันธ์ และใบสำคัญแสดงสิทธิในผลประโยชน์ที่เกิดจากหลักทรัพย์อ้างอิง

ข้อ 3 สมาชิกต้องจัดให้มีบทวิเคราะห์ เพื่อประกอบการให้บริการซื้อขายหลักทรัพย์แก่ลูกค้าโดยต้องจัดทำบทวิเคราะห์ (Full Report) ไม่น้อยกว่า 30 บริษัทต่อปี ซึ่งสามารถเป็นบทวิเคราะห์ที่จัดทำขึ้นเอง หรือมอบหมายให้บุคคลอื่นเป็นผู้รับดำเนินการในการจัดทำบทวิเคราะห์

ข้อ 4 บทวิเคราะห์ที่จัดทำขึ้นตามข้อ 3 ต้องจัดทำตามหลักเกณฑ์การจัดทำบทวิเคราะห์ที่มีคุณภาพของสมาคมนักวิเคราะห์การลงทุนกำหนด

ข้อ 5 สมาชิกต้องจัดให้มีนักวิเคราะห์ซึ่งมีคุณสมบัติเป็นไปตามที่สมาคมนักวิเคราะห์การลงทุนกำหนดอย่างน้อย 4 คนโดยต้องสังกัดอยู่ในฝ่ายวิเคราะห์หลักทรัพย์ของสมาชิก ทั้งนี้ให้นับรวมนักวิเคราะห์ทางเทคนิคเป็นนักวิเคราะห์ตามข้อนี้ได้
โดยอนุโลม

[[2]](#footnote-2)ในกรณีที่สมาชิกมอบหมายให้บุคคลอื่นเป็นผู้รับดำเนินการในการจัดทำบทวิเคราะห์ สมาชิกสามารถนับรวมจำนวนนักวิเคราะห์การลงทุนที่สังกัดกับบุคคลอื่นซึ่งเป็นผู้รับดำเนินการดังกล่าวเป็นนักวิเคราะห์ตามวรรคหนึ่งได้ แต่ต้องกำกับดูแลให้บุคคลดังกล่าวปฏิบัติให้เป็นไปตามหลักเกณฑ์การจัดทำบทวิเคราะห์และคุณสมบัตินักวิเคราะห์ตามข้อ 4

ในกรณีที่สมาชิกมีจำนวนนักวิเคราะห์ไม่เป็นไปตามเกณฑ์ที่กำหนดตามวรรคหนึ่ง ให้สมาชิกจัดให้มี และดำเนินการแต่งตั้งนักวิเคราะห์ให้ครบภายในระยะเวลา 6 เดือน นับแต่วันที่มีจำนวนนักวิเคราะห์การลงทุนน้อยกว่าที่กำหนดไว้ ในกรณีที่มีเหตุจำเป็นและสมควร ที่ไม่สามารถจัดให้มีและดำเนินการแต่งตั้งนักวิเคราะห์ตามระยะเวลาดังกล่าวได้ ให้สมาชิกขอผ่อนผันพร้อมทั้งชี้แจงเหตุผลเป็นลายลักษณ์อักษรต่อสมาคม ก่อนครบกำหนดระยะเวลาดำเนินการแต่งตั้งนักวิเคราะห์ดังกล่าว

ในการพิจารณาคำขอผ่อนผัน สมาคมจะพิจารณาจาก 2 ปัจจัย ดังต่อไปนี้

1. เหตุที่ทำให้สมาชิกมีจำนวนนักวิเคราะห์ไม่ครบตามที่กำหนด ข้อใดข้อหนึ่ง ได้แก่

(ก) เหตุจากการจ้างแรงงาน เช่น ไม่มีการต่อสัญญา บุคลากรลาออก หรือถูกให้ออกจากงาน เป็นต้น

(ข) เหตุจากการจัดหาบุคลากร เช่น ไม่สามารถมอบหมายให้บุคคลอื่นเป็นผู้รับดำเนินการได้ หรือสามารถมอบหมายให้บุคคลอื่นเป็นผู้รับดำเนินการ แต่ไม่ครบจำนวนตามที่กำหนด เป็นต้น

(ค) เหตุจำเป็นอื่นที่ไม่อาจก้าวล่วงได้ เช่น บุคลากรเสียชีวิต เป็นต้น

(2) สมาชิกได้ดำเนินการจัดหานักวิเคราะห์เพื่อให้เป็นไปตามหลักเกณฑ์กำหนดแล้ว แต่ไม่สามารถปฏิบัติตามหลักเกณฑ์ได้ เช่น สมาชิกรับสมัครนักวิเคราะห์แล้ว แต่ไม่มีผู้สมัคร หรือมีผู้สมัคร แต่คุณสมบัติไม่ผ่านการพิจารณา หรือคุณสมบัติผ่านการพิจารณา แต่จัดหาได้ไม่ครบตามจำนวนที่กำหนด เป็นต้น

ทั้งนี้ สมาคมจะแจ้งผลการพิจารณาแก่สมาชิกภายใน 30 วัน นับแต่วันที่ได้รับคำขอผ่อนผันและเหตุผลถูกต้องครบถ้วน โดยจะพิจารณาขยายระยะเวลาขอผ่อนผันตามเหตุอันสมควร แต่สูงสุดไม่เกิน 6 เดือน นับตั้งแต่วันสิ้นสุดที่สมาชิกต้องจัดให้มีและดำเนินการแต่งตั้งนักวิเคราะห์ให้ครบตามจำนวนที่กำหนด

กรณีสมาชิกยื่นคำผ่อนผันตามข้อ 5 วรรคสาม ให้ถือว่ายังไม่ขัดต่อประกาศนี้ จนกว่าสมาคมจะแจ้งถึงผลการพิจารณานั้น

ข้อ 6 สมาชิกต้องจัดทำทะเบียนรายชื่อและจำนวนหลักทรัพย์ที่บริษัทจัดทำบทวิเคราะห์

ข้อ 7 ให้บรรดาประกาศ แนวทางการการปฏิบัติงาน คำสั่ง และหนังสือเวียน ที่สมาคมออกหรือวางแนวปฏิบัติซึ่งใช้บังคับอยู่ก่อนวันที่ประกาศนี้ใช้บังคับ ยังคงใช้บังคับได้ต่อไปเท่าที่ไม่ขัดหรือแย้งกับข้อกำหนดแห่งประกาศนี้

ประกาศนี้มีผลบังคับตั้งแต่วันที่ 9 เมษายน 2562 เป็นต้นไป

 ประกาศ ณ วันที่ 1 เมษายน 2562

 (นางภัทธีรา ดิลกรุ่งธีระภพ)

 นายกสมาคม

1. นิยามนักวิเคราะห์ยกเลิกและแก้ไขโดย ประกาศสมาคมบริษัทหลักทรัพย์ไทยที่ กส. 2/2563 เรื่อง การจัดทำบทวิเคราะห์และคุณสมบัตินักวิเคราะห์ (ฉบับที่ 2) ลงวันที่ 7 กรกฎาคม 2563 [↑](#footnote-ref-1)
2. ความในข้อ 5 วรรคสอง และวรรคสาม ยกเลิกและแก้ไขเพิ่มเติมโดย ประกาศสมาคมบริษัทหลักทรัพย์ไทยที่ กส. 2/2563 เรื่อง การจัดทำบทวิเคราะห์และคุณสมบัตินักวิเคราะห์ (ฉบับที่ 2) ลงวันที่ 7 กรกฎาคม 2563 [↑](#footnote-ref-2)